[pic] | EVROPSKA KOMISIJA |

Bruselj, 30.6.2010

COM(2010)349 konč.

2010/0191 (NLE)

Predlog

UREDBA SVETA (EU) št. …/2010

o spremembi Uredbe (ES) št. 147/2003 o nekaterih omejitvenih ukrepih v zvezi s Somalijo

(skupaj predložili Komisija in visoka predstavnica EU za zunanje zadeve in varnostno politiko)

OBRAZLOŽITVENI MEMORANDUM

1. Z Uredbo Sveta (ES) št. 147/2003 je bila uvedena splošna prepoved zagotavljanja tehničnih nasvetov, pomoči, usposabljanja, financiranja ali finančne pomoči v zvezi z vojaškimi dejavnostmi kateri koli osebi, subjektu ali organu v Somaliji.

2. Varnostni svet ZN je v 7. odstavku Resolucije 1907 z dne 23. decembra 2009 pozval države članice, naj pregledajo vsakršen tovor, ki odhaja v Somalijo ali od tam prihaja, če menijo, da tovor vsebuje predmete, ki so prepovedani v skladu s 5. oziroma 6. odstavkom navedene resolucije ali s splošnim in popolnim embargom orožja proti Somaliji, da bi se zagotovilo strogo izvajanje teh določb.

3. Člen 4 Sklepa Sveta 2010/231/SZVP z dne 26. aprila 2010 določa, da je treba pregledati nekatere tovore, ki odhajajo v Somalijo ali od tam prihajajo, poleg tega pa morajo zračna plovila in plovila zagotoviti še dodatne informacije pred prihodom ali pred odhodom za vse blago, ki se prinese v Unijo ali odnese iz nje. Te informacije je treba zagotoviti v skladu z določbami o vstopnih in izstopnih skupnih deklaracijah iz Uredbe Sveta (EGS) št. 2913/1992 z dne 12. oktobra 1992 o carinskem zakoniku Skupnosti[1].

4. Ker ti ukrepi spadajo v področje uporabe Pogodbe o delovanju Evropske unije, je treba za njihovo izvajanje sprejeti zakonodajo na ravni Unije. Komisija in visoka predstavnica Unije za zunanje zadeve in varnostno politiko zato predlagata, da se Uredba (ES) št. 147/2003 ustrezno spremeni –

5. 2010/0191 (NLE)

Predlog

UREDBA SVETA (EU) št. …/2010

o spremembi Uredbe (ES) št. 147/2003 o nekaterih omejitvenih ukrepih v zvezi s Somalijo

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 215(1) Pogodbe,

ob upoštevanju Sklepa Sveta 2010/231/SZVP[2] o omejitvenih ukrepih proti Somaliji,

ob upoštevanju skupnega predloga Komisije in visoke predstavnice Unije za zunanje zadeve in varnostno politiko,

ob upoštevanju naslednjega:

6. Z Uredbo Sveta (ES) št. 147/2003 je bila uvedena splošna prepoved zagotavljanja tehničnih nasvetov, pomoči, usposabljanja, financiranja ali finančne pomoči v zvezi z vojaškimi dejavnostmi kateri koli osebi, subjektu ali organu v Somaliji.

7. Varnostni svet ZN v 7. odstavku Resolucije 1907 z dne 23. decembra 2009 poziva države članice, naj pregledajo vsakršen tovor, ki odhaja v Somalijo ali od tam prihaja, če menijo, da tovor vsebuje predmete, ki so prepovedani v skladu z odstavkom 5 oziroma 6 navedene resolucije ali s splošnim in popolnim embargom orožja proti Somaliji, da bi se zagotovilo strogo izvajanje teh določb.

8. Člen 4 Sklepa Sveta 2010/231/SZVP z dne 26. aprila 2010 določa, da je treba pregledati nekatere tovore, ki odhajajo v Somalijo ali od tam prihajajo, poleg tega pa morajo zračna plovila in plovila zagotoviti še dodatne informacije pred prihodom ali pred odhodom za vse blago, ki se prinese v Unijo ali odnese iz nje. Te informacije je treba zagotoviti v skladu z določbami o vstopnih in izstopnih skupnih deklaracijah iz Uredbe Sveta (EGS) št. 2913/1992 z dne 12. oktobra 1992 o carinskem zakoniku Skupnosti[3].

9. Ti ukrepi sodijo v področje uporabe Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje treba sprejeti zakonodajo na ravni Unije.

10. Uredbo (ES) št. 147/2003 je zato treba ustrezno spremeniti –

SPREJEL NASLEDNJO UREDBO:

Člen 1

Uredba Sveta (ES) št. 147/2003 se spremeni:

vstavi se naslednji člen:

„Člen 3a

1. Za zagotovitev strogega izvajanja člena 1 Sklepa Sveta 2010/231/SZVP za vse blago, ki prihaja na carinsko območje Unije iz Somalije ali ga zapušča v Somalijo s tovornimi zračnimi plovili ali trgovskimi plovili, je treba pristojnim organom zadevne države članice predložiti dodatne informacije pred prihodom ali pred odhodom.

2. Pravila, ki urejajo obveznost zagotavljanja informacij pred prihodom ali pred odhodom, zlasti glede spoštovanja rokov in zahtevanih podatkov, so določena v ustreznih določbah v zvezi z vstopnimi in izstopnimi skupnimi deklaracijami ter carinskimi deklaracijami v Uredbi Sveta (EGS) št. 2913/92 z dne 12. oktobra 1992 o carinskem zakoniku Skupnosti in Uredbi Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92.

3. Poleg tega oseba, ki vnese blago, ali tisti, ki prevzema odgovornost za prevoz blaga s tovornimi letali in trgovskimi plovili v Somalijo in iz nje, ali njegovi zastopniki, izjavijo, ali je blago vključeno na Skupni seznam vojaškega blaga Evropske unije[4], če je za njegov izvoz potrebno dovoljenje, pa navedejo podatke izdanega izvoznega dovoljenja.

4. Do 31. decembra 2010 se lahko vstopne in izstopne skupne deklaracije ter zahtevane dodatne navedbe iz tega člena predložijo v pisni obliki, pri tem pa se uporabi trgovinska ali pristaniška dokumentacija ali dokumentacija o prevozu, če vsebuje potrebne podatke.

5. Od 1. januarja 2011 se omenjene dodatne navedbe iz tega člena predložijo pisno oziroma z vstopnimi in izstopnimi skupnimi deklaracijami, kakor je ustrezno.“

Člen 2

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Svet

Predsednik […]

[1] UL L 302, 19.10.1992, str. 1.

[2] UL L 105, 27.4.2010, str. 17.

[3] UL L 302, 19.10.1992, str. 1.

[4] UL C 65, 19.3.2009, str. 1.